钦定古今图书集成/理学汇编/经籍典/第037卷 > 《授许季同秘书监制》白居易
## 钦定古今图书集成/理学汇编/经籍典/第037卷 > 《授许季同秘书监制》白居易

敕：大理卿许季同：“国朝以来，有刘德威、张文瓘、唐临
为大理卿，有魏徵、虞世南、颜师古为秘书监，则设官
之重，得贤之盛，人到于今称之。今季同以明慎钦恤
理刑狱，以文学博雅掌图籍，由廷尉而长秘府，论者
荣之。宜自重其官，自远其道，又思与刘、张、唐、魏、虞、颜
为比，不亦自多乎？可秘书监，馀如故。”

东观铅黄之笔，必选其雄词掷地、敏学通天者而授
之。尔等皆以后来之英，前达所许，人推领袖，名于缙
绅。或荆山蕴片玉之姿，或桂树择一枝之秀。五常师
于中道，万里视其长途。况我台臣，监领二职，以尔上
请，是谓得人。宜思结绶之荣，各勉分飞之势。推轮覆
篑，其在兹乎？毗可蓝田县尉，充集贤校理；澣可兴平
县尉直史馆。